শরীরচর্চা, ক্যাফেইন পান না করা, ঘরের পরিবেশ বদলানো, শোবার ব্যবস্থায় পরিবর্তনসহ কতকিছুই না মানুষ করে কেবল রাতের একটু শান্তির ঘুম এর জন্যে। কিন্তু সম্প্রতি জামা ইন্টারনাল মেডিসিন জার্নালে প্রকাশিত একটি গবেষণা অনুয়ায়ী, মদ্যপান থেকে বিরত থাকা, নানারকম নিয়ম মেনে চলা, খাবারের ক্ষেত্রে বাছাবাছি করাসহ সর্বসাধারণের কাছে পরিচিত পদ্ধতিগুলো নয়, বরং মাইন্ডফুলনেস মেডিটেশন বা নিজের চিন্তা-ভাবনার প্রতি মনোযোগ প্রদান করাটাই একজন মানুষকে এনে দিতে পারে শান্তির ঘুম। মাইন্ডফুলনেস বলতে বোঝায় কোনকিছুর প্রতি সমস্ত মনোযোগ কেন্দ্রীভূত করাকে। এভাবে একজন মানুষ নিজের মস্তিষ্ককে পরিচালনার ক্ষেত্রে কিছুটা হলেও নিয়ন্ত্রণ করতে পারে। আর এই ধারণাকে সামনে রেখেই গবেষকরা ৫০ জন প্রাপ্তবয়স্ক মানুষের ওপর একটি পরীক্ষা চালান। এদের ভেতরে ২৫ জনকে ঘুম সংক্রাণ্ত সাধারণ নিয়ম, যেমন- মদ্যপান না করা, ঠিক সময়ে ঘুমোতে যাওয়াসহ বিভিন্ন পদ্ধতি অনুসরণ করানো হয়। আর বাকী ২৫ জনকে করতে বলা হয় মাইন্ডফুলনেস মেডিটেশন। ফলাফল? প্রথম দলটি নয়, বরং পরের মাইন্ডফুলনেস মেডিটেশনকে অনুসরণ করা দলটিই ঘুমের ক্ষেত্রে লক্ষ্য করে অভাবনীয় পরিবর্তন। অবসাদ, অনিদ্রা আর হতাশা অন্যদের চাইতে ইতিবাচকভাবে কম দেখা যায় এই দলটির ভেতরে। বেশ ভালো ঘুম হয় তাদের।